Worcester F 80 Distinctiones

179 Passio Christi ducit peccatorem

Passio Christi ducit peccatorem ad dolorem contricionis, ad pudorem confessionis, ad laborem satisfactionis.

¶ In cuius signum petre scisse sunt, id est, dura corda[[1]](#footnote-1) conteruntur, monumenta aperta sunt, id est, corda per confessionem patefacta, corpora sanctorum surrexerunt, scilicet, in satisfactione. Nempe Christus cum bicornu baculo crucis bellauit contra communiem hostem secundum illud Haba. 3[:4]: *Cornua in manibus eius*. Velud alter Dauid in prosternendo Goliam, [1] Reg. 17[:49]. Et quid est Christus non expectauit sed inuasit in loco suo, scilicet, in aere vt perpendit et in inferno quem spoliauit. Istud bellum inter Christum et diabolum bene figurabatur in sompno Mardochei, Esth. [11:5-6, 2]. Vbi vidit duos dracones. Vnum alium superare et fons paruus creuit in fluuium magnum.

¶ Spiritualiter iste fons paruus fuit sanguinis Christi infra carne conclusus, sed creuit in flumen quando exiuit per membra. Super quem fontem pugnauerunt duo dracones, id est, duo Christi amores naturalis, scilicet, quem habuit ad propriam uitam gratitudinem, quam habuit ad salutem nostram, sed gratuitus vicit naturalem a Deo, vt ex tam forti pugnacione exiret sanguis. Vnde Bernardus, numquam dedisset se pro me, nisi secundum aliquid plus dilexisset me quam se.

¶ Nec fuit in ista compugnatione amoris aliqua contrarietas culpabilis, quia utramque voluntati Patris subiecit, secundum illud, Luc. 22[:42]: *Non mea voluntas, sed tua fiat*. Inspecta igitur tanta Christi caritate, iustum est ut a nobis reametur. Vnde Augustinus,[[2]](#footnote-2) respice vulnera pendentis, sanguinem morientis, cicatrices consurgentis, pretium se tradentis, commercium

/fol. 277vb/

redimentis. Vt ista instatera caritatis appendite, ut totus sit ipse nobis fixus in corde, qui totus pro nobis fixus fuit in cruce.

¶ Secundo fudit Christus sanguinem vt nos ad amorem alliceret, sicut datur cani venatico sanguis de preda ad lambendum ut sic alliciatur ad sequendum. Sic Christi sanguis offeretur, scilicet, [Psal. 67:24]: *Ut intingatur pes tuus in sanguine*, id est, affectio tua in sanguine Christi. Absit ergo quod ingrati simus, sicut contingit de quadam ingrata pro cuius amore miles quidam vulnera pertulit, sed in redeundo propria clausit ostia contra eum. Vnde ipse scripsit ad eam ipsos versus quos recitant in Ouidio[[3]](#footnote-3) magno: Cerne cicatrices, veteris vestigia pugne. / Quesiui proprio sanguine quicquid habes.

¶ Moraliter, iste miles est Christus. Petit ingressum, secundum illud, Apo. 3[:20]: *Sto ad ostium, et pulso*. Item Apo. [3:20]: *Aperuerit mihi*, soror. Sed timeo quod anima ingrata claudat sibi foras, id est, affectionem.

¶ Tercio, fudit sanguinem ut profugos reuocaret quod figuratur, Num. 35[:28] vbi dicitur quod profugus debet manere in vrbe refugii vsque ad mortem pontificis. Et sicut legitur, Jos. 20[:6] tunc debent redire in propriam patriam.

¶ Moraliter iste homicida est primus parens qui mansit in hoc exilio vsque ad mortem Christi veri pontificis.

¶ Quarto, fudit sanguinem ut nos a morbo culpe lauaret. In quo docuit nos contra infirmitates minui, sed ipse longe acrius minuitus est quam nos quia nos in solo brachio, ipse per totum corpus vsque a cor. Vnde et cuidam deuote querenti locis fudit sanguinem pro nobis, responsum est vere sex, sexaginta, secenta, milia quinque vulnera nos Christi redemit de funere tristi.

¶ Item, nos post minucionem querimus loca amena. Ipse vero solacio caruit quia locum Caluarie fetentem adiit, ut sic aliqualiter sanguinem nostrum pro ipso muneremus, id est, ab illis incentiuis et fomentis que sanguinem nostrum ad illicita augent et mouent caueremus. Sed timendum est quod multi sunt frenetici, quanto magis deplorantur a matre, tanto plus rident. Sic multi passionem Christi paruipendunt iurantes et peiorantes per membra eius, secundum illud, Psal. [34:12]: *Retribuebant mihi mala pro bonis*. Non sic vos sed cum ceteris crea-

/fol. 278ra/

turis compatimini passioni eius. Nam in passione eius sol obscuratur, petre scisse sunt, etc. Sicut Gregorius tractat, *Homilia* 5. Sanguinem fudit ut empcionem diaboli dissolueret. Nam diabolus in emendo seduxit quia citra medietatem iusti precii emit quia quasi pro pomo. Sed hoc videmus quod qui plus offert in emendo preualebit. Sic Christus plus optulit quam diabolus quia corpus et animam. Ideo proprie loquendo sumus non diaboli. De qua empcione cartam in cruce conscripsit habens claues pro calamo, corpus pro pergameno, sanguinem pro attramento.

¶ Item hasta Christi fuit crux, scutum caro que fuit alba per innocenciam, rubea per sanguinis effusionem, nigra per mortis liuorem. Vnde dicere potuit illud, Can. 1[:4]: *Nigra sum,* per mortis liuorem, *sed formosa,* per innocencie decorem *sicut pelles Salomonis*,[[4]](#footnote-4) per aspersum cruorem. Nam ille pelles erant rubricate.

¶ Item ante passionem Christus omnia indubitata inquinauerat[[5]](#footnote-5) quia a planta pedis non erat sanitas propter flagella que sustinuit, sed post resurrexionem formosus fuit in stola quando corpus glorificatum portauit, et tamen vulnerum cicatrices seruauit ad tria. Primo ad firmandum fidem discipulorum. Et etiam nunc eas seruat in celo vt Patri pro nobis representet ad repropiciandum. Et tercio in iudicio seruabit ad malorum redargucionem et bonorum letificacionem. Quarto seruabit post iudicium propter se et propter electos. Propter se quidem in signum victorie gloriose. Vnde Beda *Super Lucam*, miles in bello dimicans et triumphans mauult saniri cicatricibus apparentibus, qua sunt in signum victorie. Vnde cicatrices in corpore Christi non sunt ad deformitatem, sed ad pulchritudinem secundum Chrisostum *Super Mattheum*, cicatrices Christi supra solis radios erunt lucidiores, sicut honor est militi triumphanti reportare scutum perforatum sic honorificum est Christum deferre secum suum triumphum. Vnde *Glossa* super Lucam, non ex impotentia curandi seruat Deus cicatrices, sed ut suae victoriae perpetuo circumferat triumphum. Secundo servat vt sui electi perpetuo videant quam misericorditer fuit redempti, et cantent illud Psal. [88:2]: *Misericordias Domini in eternum cantabo*. *Amore langueo,* Can. 5[:8].

/fol. 278rb/

Septem signa ostendunt Christum languere in sua passione, scilicet, sudor quem premisit contra carnalitatem. Hoc non fuit timore mortis, sed horrore nostre. Pudor quem admisit contra mundanam vanitatem, Treu. 3[:30]: *Dabit percutienti se maxillam*. Cruor quem emisit contra auariciam ad docendum liberalitatem. Rancor quem remisit contra vindicem crudelitatem, Luc. 23[:34]: *Pater*, ignosce illis, quia nesciunt *quid faciunt*. Maiestas quam submisit contra elacionis tumiditatem, Phil. [2:8]: *Humiliauit semetipsum.* Egestas quam promisit contra gulam et cupiditatem. Nam pependit totaliter nudis quicquid pictores menciantur. Rigor cui se commisit contra accidie tepeditatem. Nam in plano et propaculo crux fuit posita et ipse distractus per neruos et membra. Amor quem imisit contra iram et desperacionem.

1. corda ] *add*. corda F 80. [↑](#footnote-ref-1)
2. Augustinus ] Lambeth, F 128 *corr*. Apostolus F 80. [↑](#footnote-ref-2)
3. Ouidio ] F 128 *om*. F 80, Lambeth. [↑](#footnote-ref-3)
4. Salomonis ] Lambeth *corr.* Salomonem F 80. [↑](#footnote-ref-4)
5. inquinauerat ] Lambeth *corr.* quinauerat F 80. [↑](#footnote-ref-5)